CELEX: 
Language: sk
Date: 2017-03-29 00:00:00
Title: NARIADENIE KOMISIE (EÚ) …/… ktorým sa mení príloha VI k nariadeniu Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu

NARIADENIE KOMISIE (EÚ) …/…
            
            
               z 29. 3. 2017,
            
            
               ktorým sa mení príloha VI k nariadeniu Európskeho parlamentu a Rady (ES) č. 1005/2009 o látkach, ktoré poškodzujú ozónovú vrstvu
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 1005/2009 zo 16. septembra 2009 o látkach, ktoré poškodzujú ozónovú vrstvu
                  1
               , a najmä na jeho článok 13 ods. 2,
            
            
               keďže:
            
            
               (1)V prílohe VI k nariadeniu (ES) č. 1005/2009 sa stanovujú termíny na ukončenie používania halónov v hasiacich prístrojoch a protipožiarnych systémoch v „novom vybavení“, a to aj v nových lietadlách. Podľa bodu 2 písm. b) prílohy VI k nariadeniu (ES) č. 1005/2009 závisí zaradenie pod „nové vybavenie“ od dátumu predloženia žiadosti o typové osvedčenie príslušnému regulačnému orgánu. 
            
            
               (2)Z dôvodu právnej zrozumiteľnosti a konzistentnosti vykonávania nariadenia (ES) č. 1005/2009 je potrebné vo vymedzení pojmu „nové vybavenie“ podľa bodu 2 písm. b) prílohy VI k nariadeniu (ES) č. 1005/2009 spresniť, že v prípade lietadiel sa žiadosť o typové osvedčenie týka iba žiadosti o nové typové osvedčenie a nevzťahuje sa na zmeny platného typového osvedčenia. To je aj v súlade s koncepciou, ktorú v prípade halónových noriem uplatňuje Medzinárodná organizácia civilného letectva.
            
            
               (3)Nariadenie (ES) č. 1005/2009 by sa preto malo zodpovedajúcim spôsobom zmeniť.
            
            
               (4)Opatrenia stanovené v tomto nariadení sú v súlade so stanoviskom výboru zriadeného podľa článku 25 ods. 1 nariadenia (ES) č. 1005/2009,
            
            
               PRIJALA TOTO NARIADENIE:
            
            
               Článok 1
            
            
               V bode 2 písm. b) prílohy VI k nariadeniu (ES) č. 1005/2009 sa dopĺňa táto druhá veta:
            
            
               „Pokiaľ ide o lietadlá, predloženie žiadosti o typové osvedčenie znamená predloženie žiadosti o nové typové osvedčenie.“
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 29. 3. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  Ú. v. EÚ L 286, 31.10.2009, s. 1.